การควบคุมภายใน

  รายงานของคณะกรรมการตรวจสอบ

เรียน ท่านผู้ถือหุ้น

ปัจจุบันคณะกรรมการตรวจสอบของบริษัทฯ ประกอบด้วยกรรมการอิสระ 3 ท่าน ดังมีรายชื่อดังนี้

1. นายประเสริฐ ภัทรดิลก ประธานคณะกรรมการตรวจสอบ

2. นายไพจิตร บุณยานุเคราะห์ กรรมการตรวจสอบ

3. นายชวลิต ลีลาพรพิสิฐ กรรมการตรวจสอบ

ในปี 2550 ที่ผ่านมา
คณะกรรมการตรวจสอบได้มีการดำเนินการทำหน้าที่ตามขอบเขตการดำเนินงานและได้มีการประชุมร่วมกับผู้บริหารและผู้มีส่วนเกี่ยวข้องรวม
5 ครั้ง โดยสามารถสรุปประเด็นของสาระสำคัญต่าง ๆ ได้ดังนี้

การจัดทำงบการเงิน
ได้พิจารณาสอบทานงบการเงินของบริษัทและงบการเงินรวมทั้งรายไตรมาสและงบประจำปี
2550เพื่อให้มีความมั่นใจในรายงานทางการเงินว่าได้จัดทำขึ้นอย่างถูกต้องตามที่ควร
พร้อมทั้งให้ข้อสังเกตและรับทราบแนวทางการแก้ปัญหาเพื่อให้เกิดประโยชน์สูงสุดกับบริษัทและมีความเห็นสอดคล้องกับผู้สอบบัญชีว่างบการเงินดังกล่าว
มีความถูกต้องตามที่ควรในสาระสำคัญตามหลักการบัญชีที่รับรองทั่วไป

การกำกับดูแล
ได้ทำหน้าที่กำกับดูแลให้ทั้งบริษัทและบริษัทย่อยได้ดำเนินธุรกิจและปฎิบัติหน้าที่ให้ถูกต้องตามข้อพึงปฎิบัติที่ดีของบริษัทจดทะเบียนและข้อกำหนดกฎหมายที่เกี่ยวข้องต่าง
ๆ โดยเฉพาะในเรื่องของการเปิดเผยข้อมูลที่ต้องครบถ้วนและถูกต้อง

การควบคุมภายใน ได้พิจารณาผลการประเมินระบบควบคุมภายใน
โดยได้ให้ข้อเสนอแนะและให้มีวิธีการติดตามปรับปรุงแก้ไขการควบคุมภายในให้มีการพัฒนาและมีประสิทธิภาพดียิ่งขึ้น

แผนการตรวจสอบประจำปี ได้พิจารณารายงานการตรวจสอบของบริษัท กรินทร์ ออดิท
จำกัดและมีการเสนอแนะให้ผู้บริหารของบริษัทไปดำเนินการแก้ไขตามที่บริษัท กรินทร์ ออดิท
จำกัดได้แนะนำมา

คณะกรรมการตรวจสอบพิจารณาแล้วเห็นว่าบริษัทมีนโยบายการกำกับดูแลกิจการในระดับหนึ่งทำให้มีระบบการควบคุมภายในมีประสิทธิภาพเพียงพอ
ไม่มีข้อบกพร่องในสาระสำคัญ
มีการปรับปรุงระบบการควบคุมภายในตามข้อเสนอแนะของบริษัทภายนอกและไม่พบรายการผิดปกติที่เป็นสาระสำคัญ

คณะกรรมการตรวจสอบได้พิจารณาการตรวจสอบบัญชีของผู้ตรวจสอบบัญชีในปีที่ผ่านมาแล้วเห็นควรเสนอต่อคณะกรรมการบริษัทเพื่อนำเสนอต่อที่ประชุมสามัญผู้ถือหุ้นสำหรับการพิจารณาอนุมัติการแต่งตั้งผู้สอบบัญชีของบริษัทคือ
นายเมธี รัตนศรีเมธา และหรือ นางสาววิภา จินดานุวัฒน์ และหรือ นายอภิชาติ สายะสิต
จากบริษัท เอ็ม อาร์ แอนด์ แอสโซซิเอท จำกัด
เป็นผู้ตรวจสอบบัญชีของบริษัทและบริษัทย่อยประจำปี 2551 ต่อไปอีกวาระหนึ่ง

นายประเสริฐ ภัทรดิลก

ประธานคณะกรรมการตรวจสอบ

ด้านผู้สอบบัญชีของบริษัท คือ นายเมธี รัตนศรีเมธา และ / หรือ นางสาววิภา จินดานุวัฒน์ และ /
หรือ นายอภิชาติ สายะสิต ผู้สอบบัญชีรับอนุญาตบริษัท เอ็ม อาร์ แอนด์ แอสโซซิเอท จำกัด
เป็นผู้ตรวจสอบงบการเงินของบริษัทประจำปี 2550 ได้ให้ความเห็นในรายงานการตรวจสอบบัญชี
ดังนี้

รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการบริษัท แฟนซีวู๊ดอินดัสตรีส จำกัด (มหาชน)

ข้าพเจ้าได้ตรวจสอบงบดุลรวม ณ วันที่ 31 ธันวาคม พ.ศ. 2550 งบกำไรขาดทุนรวม
งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกันของบริษัท
แฟนซีวู๊ด อินดัสตรีส จำกัด (มหาชน) และบริษัทย่อย และได้ตรวจสอบงบดุล ณ วันที่ 31 ธันวาคม
พ.ศ. 2550 งบกำไรขาดทุน งบแสดงการเปลี่ยนแปลงส่วนของผู้ถือหุ้น
และงบกระแสเงินสดสำหรับปีสิ้นสุดเดียวกันของบริษัท แฟนซีวู๊ดอินดัสตรีส จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้างบการเงินรวมสำหรับปีสิ้นสุดวันที่
31 ธันวาคม 2549 ของบริษัท แฟนซีวู๊ดอินดัสตรีส จำกัด (มหาชน) และบริษัทย่อย
และงบการเงินเฉพาะบริษัทสำหรับปีสิ้นสุดวันที่ 31 ธันวาคม 2549 ของบริษัท แฟนซีวู๊ดอินดัสตรีส
จำกัด (มหาชน)
ตรวจสอบโดยผู้สอบบัญชีอื่นซึ่งได้แสดงความเห็นอย่างไม่มีเงื่อนไขต่องบการเงินดังกล่าวตามรายงานลงวันที่
22 กุมภาพันธ์ 2550 อย่างไรก็ดีงบการเงินเฉพาะบริษัทสำหรับปีสิ้นสุดวันที่ 31 ธันวาคม 2549
ดังกล่าวได้ถูกปรับปรุงใหม่ตามที่กล่าวไว้ในหมายเหตุประกอบงบการเงินข้อ 3
ข้าพเจ้าได้ตรวจสอบรายการปรับปรุงย้อนหลังงบการเงินดังกล่าวแล้ว
ข้าพเจ้าเห็นว่ารายการปรับปรุงดังกล่าวเหมาะสมและได้นำไปปรับปรุงงบการเงินดังกล่าวตามควรแล้ว

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้แสดงฐานะการเงินรวม ณ วันที่ 31 ธันวาคม พ.ศ. 2550
ผลการดำเนินงานรวมและกระแสเงินสดรวมสำหรับปีสิ้นสุดวันเดียวกันของบริษัท แฟนซีวู๊ด อินดัสตรีส
จำกัด (มหาชน) และบริษัทย่อย และฐานะการเงิน ณ วันที่ 31 ธันวาคม 2550
ผลการดำเนินงานและกระแสเงินสดสำหรับปีสิ้นสุดวันเดียวกันของบริษัท แฟนซีวู๊ด อินดัสตรีส จำกัด
(มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ตามที่กล่าวไว้ในหมายเหตุประกอบงบการเงินข้อ 3
บริษัทได้ปรับปรุงย้อนหลังงบการเงินเฉพาะบริษัทสำหรับการเปลี่ยนแปลงนโยบายการบัญชีเกี่ยวกับการบันทึกเงินลงทุนในบริษัทย่อย

เมธี รัตนศรีเมธา

(นายเมธี รัตนศรีเมธา)

ผู้สอบบัญชีรับอนุญาตเลขทะเบียน 3425 บริษัท เอ็ม อาร์ แอนด์ แอสโซซิเอท จำกัด

กรุงเทพมหานคร

27 กุมภาพันธ์ 2551